Omtrent klokken 1810 søndag fikk Bybanen strømbrudd ved stoppet på Råstølen. I tiden etter bruddet gikk Bybanen bare mellom Lagunen og Byparken.

Et rutinebrudd gjorde at Skyss ikke ble informert om strømbruddet før flere timer etter at det skjedde.

Reisende med banen ble møtt av den kryptiske meldingen «Holdeplass ikke betjent. Strømbrudd» på skjermene ved holdeplassene.

– Vi hadde ventet en halvtime da vi bestemte oss for å ta buss, sa reisende Fredrik Skaamo til BA i 20-tiden.

Han hadde da, sammen med reisefølget, forsøkt å ringe flere steder uten å få tak i noen å snakke med.

– Det sto ingenting på nettsidene.

Buss for bane

BA lyktes ikke i å få tak i Keolis som har ansvar for drift av Bybanen, men like etter klokken 21 kunne pressekontakt i Skyss, Camilla Lundberg Berntzen, opplyse om strømbruddet.

– Svikt i rutinene gjorde at vi ikke har vært informert om dette, og dermed ikke kunne oppdatere nettsidene våre. Vi beklager veldig at det har gått utover passasjerene, sier Berntzen.

Hun minner om at det går buss for bane mellom Lagunen og Flesland fra klokken 21. Det har ikke sammenheng med strømbruddet, men henger sammen med at en kjøreledning utbedres på bybanen mellom Råstølen og Flesland i perioden 9. til 21. oktober.

Skyss ber i den forbindelse passasjerer som skal til Flesland om å beregne 25 minutter ekstra reisetid på strekningen.

Ifølge Skyss sine hjemmesider går bussene mellom hvert tiende og femtende minutt.